Plaas jou kind se veiligheid in die motor eersteFoto: Pixnio.comonge Die nooddiensbeamptes van ER24 is vroeër in Julie na ŉ ongelukstoneel in Kempton Park, Gauteng ontbied waar twee kinders, ŉ agtjarige en vyfjarige, op die toneel dood is. Hulle ses maande oue sussie is wonderbaarlik lewend in haar karstoeltjie tussen die bosse op die toneel gevind. “Sy het geringe beserings opgedoen, maar ŉ mens kan net wonder wat sou gebeur het as sy nie in ŉ karstoeltjie vasgemaak was nie,” sê dr. Robyn Holgate, hoof mediese beampte van ER24. Volgens haar bly dit altyd ŉ ouer se verantwoordelik om te verseker dat hul kinders behoorlik vasgemaak is wanneer hulle in ŉ motor reis. Sy gee raad oor wat ouers kan doen om hul kinders se veiligheid in ŉ motor te verseker. “Babas moet altyd in ŉ gepaste karstoeltjie, wat na die agterkant van die voertuig kyk, vasgemaak word. Die karstoeltjies is gewoonlik gepas vir ŉ kind tot tweejarige ouderdom of totdat hulle meer as 9kg weeg. ŉ Baba moet in hierdie soort karstoeltjies vervoer word om te voorkom dat hulle nek- en/of rugbeserings opdoen wanneer die motor in ŉ ongeluk is, of skielik en vinnig vorentoe beweeg of stop,” verduidelik Holgate. Peuters en kleuters kan in ŉ karstoeltjie sit wat vorentoe kyk mits die stoeltjie vir hul lengte en ouderdom gepas is. ŉ Skoolgaande kind moet in ŉ booster-stoeltjie sit tot die ouderdom van agt jaar of tot die kind 1,4m lank is. Holgate sê dit is om te verseker dat die sitplekgordel op die regte plek op die kind se bors en bobene pas. ŉ Karstoeltjie moet altyd volgens die vervaardigers se aanbeveling in ŉ motor geïnstalleer word. Dit is ook volgens Holgate belangrik dat babas en kinders nie voor in ŉ motor moet sit nie omdat die lugsakke hulle makliker kan beseer. “Dit sal ideaal wees as kinders wat lank genoeg is om ŉ volwasse sitplekgordel te dra tot en met die ouderdom van 13, agter in ŉ motor ry,” sê sy. Die sitplekgordel se onderste gordel moet by die dye kruis en die diagonale gordel moet die borskas by ŉ punt tussen die kind se nek en skouers kruis. “Die gevalle waar kinders in motorongelukke sterf het dramaties afgeneem sedert daar bykomende veiligheidsmaatreëls vir die vervoer van kinders en babas ingestel is. Hierdie riglyne is ondersoek en dit is bewys dat dit kan help om die klein mensies in ons lewens tydens ŉ motorongeluk te beskerm. “Dit is sekerlik een van ouers se belangrikste take om te verseker hul kinders is veilig wanneer hulle reis. Die wet vereis dat alle kinders jonger as drie in ŉ karstoeltjie vasgemaak moet word,” het Holgate bygevoeg.